钦定古今图书集成/方舆汇编/职方典/第1207卷 > 长沙府学校考 府县志合载
## 钦定古今图书集成/方舆汇编/职方典/第1207卷 > 长沙府学校考 府县志合载

本府

长沙府学　在正南门之右。元至元十“三年，平章阿里海牙镇潭州，始创礼殿。至正庚午，复修之。元末兵毁。明洪武六年，指挥丘广始创明伦堂。” 七年，知府刘清备建庙庑斋舍。三十年，教授王褒立射圃于明伦堂左。天顺六年，知府钱澍复修之，建尊经阁明伦堂后。正德辛未，同知盛应期立号舍于大成殿左，凡二十楹。嘉靖戊子，知府孙存复修棂星门。庚寅，知府潘镒奉制建敬一亭于明伦堂北。辛卯，修大成殿斋四，曰“志道” 、《据德》《依仁》《游艺》。丙午，知府樊景麟凿泮池棂星门内。隆庆壬申，知府周标修棂星门，易木以石。万历辛卯，知府吴道行见学宫颓甚，大加修葺，增司祭、更衣二馆，改泮池棂星门外。丙申，知府罗绲复修。天启癸亥，推官林正亨鼎新正殿庑门，建尊经堂，以培龙气。崇祯丁丑，同知朱士景新建“启圣祠。” 癸甲之间，祠堂斋庑，毁于兵火，仅存大殿。乙酉，督学屠引锡、太守周二南捐资修建。方盖造明伦堂，工未竣。

皇清顺治丁亥，太守张弘猷修庙及堂，重建“启圣祠。”

敬一亭并东西两庑，筑垣树柏，复其旧规。乙未冬，经略洪承畴重修“明伦堂” 、敬一亭。康熙四年，知府钱奇嗣捐资增修。十九年，知府任绍爌等协力捐俸，重修“启圣祠” 于学宫后，“名宦” 、“乡贤” 二祠于学宫之左右。

长沙县学　旧在浏阳门内定王台。元至元三年，平章阿里海牙移建府学之右。明洪武十三年，知县王铨复移县治东。十八年乙丑，知县王铨移北门城外县治左。正统十年，知县张扩重修之。嘉靖甲申，知县李时加修焉。庚寅，奉制建敬一亭，斋二，东曰“居仁” ，西曰“由义” ，立启圣祠。隆庆庚午，知县袁本善重修。万历乙酉，知县刘应期重修。壬辰知县邓云龙加修焉。甲辰，诸生捐赀，详请鼎新大殿。辛亥，知县林向阳建文昌祠于明伦堂右，以培形胜。天启七年，教谕程门徒令诸庠士合修之。中大殿旁两庑，后明伦堂，前二门，棂星门外泮池。二门内，左名宦祠，右乡贤祠；明伦堂，左启圣祠，崇祯癸未毁于兵。

皇清顺治戊戌，知县朱明魁迁建于驿步门内，凡五。

楹。工未竣，至乙巳巡抚周召南捐赀，属知县胡壮生增建之，广文宅在其左。康熙二十二年，巡抚韩世琦等重修。二十三年，巡抚丁思孔等续修。三十四年，教谕胡之太等始建启圣祠，修大殿，建明伦堂、名宦、乡贤祠、棂星门，而制始备。东冈书院　在县东榔梨市。元中书左丞相许有壬父号东冈，尝读书于此，因赐额。

乔江书院　在乔口镇。旧有三贤堂，祀屈原、贾谊、杜甫。元元统间，邑人黄澹因设义学，赐今额。“社学　” 旧在铁佛寺前，今废。

义学　康熙二十四年，知县朱奉文设立义学二所。三十四年，巡抚董设立义学于万福禅林右。四十二年冬特建。

《上谕碑》亭，因移置义学于亭后，重新之。

学田　：原额田共一百一十六亩四分五釐，共征租榖一百一十六石四斗二升，共折银二十三两二钱九分。除完正赋外，共征银一十一两六钱四分五釐。

原荒芜三十三亩七分五釐，无征租谷三十三石七斗五升，无征银三两三钱七分五釐；原成熟八十二亩七分，该征租谷八十二石七斗。除完正赋外，实征租谷四十一石三升五合，折银八两二钱七分。自

皇清康熙十八年以前全荒，十八年恢复之后招抚。

佃民开垦田二十九亩五分，除完正赋外，实征银二两九钱五分。十九年，续垦连前成熟田共四十八亩，除完正赋外，实征银四两八钱。莲塘三口　，在北门外。旧学基前一口、学旁二口，今荒。又田三亩，学旁，今亦荒。

善化县学　旧在郡南兴仁坊，元末毁于兵。明

洪武四年，知县孟吉始建于府学左。十五年，知县张居仁创建于仰山寺旧址，即今便民仓。十六年，知县莫如辅备厥制。成化十三年，知县盛时迁县治城内，迁学宫县西。斋二：东博文，西约礼。弘治十三年，增修未备。嘉靖庚寅，奉制建敬一亭。至癸亥年，堪舆谓风水不便，改迁县治旁，西面岳麓。万历癸酉，知县陆南阳议迁仰山寺旧址，不果。丁丑，知县冯应鳌鼎新殿庑后建明伦堂，堂后建敬一亭。东西斋廊，廊左启圣祠。殿。堂北前为正堂，宅后为西斋宅，殿南为东斋宅。乡贤、名宦二祠。价买民居三间于学前，横通一路，曰“金带街。” 外有渠，曰“玉沟水。” 教谕曹思忠开拓泮池，造祭器。甲辰，殿堂尽颓。乡绅黄洽中等及吉藩督学窦子偁率诸生修葺。壬子，知县唐源横开一渠，环聚堂气。天启丙寅，知县彭堣新创《启圣祠》于西斋。崇祯戊寅，知县冯挺衡合殿堂而重新之。癸未，毁于兵火。

皇清顺治戊戌，知县孙国泰于旧址重建文庙，并两

庑与“乡贤” 、“名宦” 二祠及明伦堂、尊经阁，移取城东废藩石坊，改建于戟门，以甓周其頖；训道宅则司训萧成韵自为竹屋，形家以石；规模狭小，更易以木。康熙九年，学正严珽捐俸重建。十三年，吴逆踞城，学宫颓败。二十一年，知县滕天御重加修葺，惟两庑未建。二十四年，知县孙谦议建。

岳麓书院　在湘江西岳麓山下。宋开宝九年，潭州守朱洞建，彭城刘嶅倡之。咸平四年，诏以国子监经籍赐岳麓书院，从知州李允则请也。祥符八年，周式为山长，天子召见，仍使归教授，诏赐额，给中秘书。岳麓旧志误作“周奭。” 绍兴元年，废于兵火。乾道元年，湖南安抚刘珙重建之，聘请张南轩往来主教事。三年，晦庵朱子如长沙，讲学于中，手书“忠孝廉节” 四字。淳熙十五年，直徽猷阁潘时继修焉。绍兴五年，朱子为湖南安抚，牒委教授，兴学岳麓，四方之学者至几千人，置田五百顷。张南轩、陈止斋各有记。德祐二年，再毁于兵。元至元二十三年，郡人学正刘必大兴复。延祐五年，别驾刘安仁以善化主簿潘必大更新礼殿、斋祠、轩堂、阁亭。吴草庐有《记》。寖复为墟。明兴成化五年，知府钱澍因旧址重兴，随毁。弘治七年，通判陈钢辟厥蕴，崇建门庑、讲堂、诚明、敬义斋、崇道祠。通判李锡、推官彭琢构高明亭。十二年，同知杨茂元建尊经阁，采紫阳遗迹，刻石碣于壁。十八年，参议吴世忠改门路向，开泮池、棂星门，置田百亩，诲诸生《学庸通旨》。嘉靖四年，同知俞夔刱石坊大江边。五年，学道许宗鲁、知府杨表立祠，祀六君子。六年，知府王秉良增田二十亩，建成德堂、尊经阁、讲堂、延宾、集贤馆、东西斋，工未毕而去。知府孙存卒成之，题其斋曰“诚明敬义、日新时习” ，题其号曰“知仁、勇、天地人。” 辟三门于成德堂外，创亭赫曦台。山下器物、厨具盛备，共置田若干，而散在郡邑。复请给赐书，置山长，如白鹿洞例。乂请御制《敬一》诸箴赐其中，制可。九年，知府潘鉴增“敬一” 碑亭文庙后。十三年，学道郭登庸改成德堂曰“静一。” 十八年，知府季本重修之。四十一年，推官翟台复修之。万历十八年，知府吴道行重修。四十一年，知县唐源协谋助修。崇祯己巳，巡按宋贤更檄知县黄承中鼎新书院，并文庙头门。壬午，督学高世泰捐赀，率诸当事鼎如旧制。后因吴逆兵毁。康熙乙丑，巡抚丁思孔率同藩、臬、粮、道、府、厅各捐俸重修。

惜阴书院　在古渡左。旧为陶公祠。嘉靖四年，知县吕廷爵塑公像于中，创为“惜阴书院” ，从公惜阴意也。嘉靖四十二年，知府蒋弘德、推官翟台恢其制。中为明道堂五间，堂前墀百步，建亭于中，曰“洗心。” 两旁有池，绕砌石栏，曰“禁蛙。” 取南轩城南书院故事。亭前为大门，竖坊曰“惜阴书院。” 堂后建祠五间，祀公神主，以其像移置庙后。登高阜为聚英楼，凭虚四面，足供眺望。楼后为广仁堂，左右有隙地，周围墙垣，从楼前分两翼，迂至大门，共号舍六十馀间，集诸生肄业其中。堂右向岳麓，为望岳楼，八窗玲珑，颇称佳境。楼前为望岳亭，亭左右有田数亩。田前为塘，西抵屋路，北扺墈，南扺藩店，后沟。今悉壅淤，而居民任意侵填为己地。楼右有小塘，塘右有仓三间，贮学租，旁为守者居焉。置田八百三十亩，以赡学者。郡人李棠、刘应峰各有《记》。至万历六年诏毁书院，知府牛可麟力请于上，获免焉。士夫至今感之，仍改为“陶公祠” ，废望岳楼亭输价入官。十一年知县冯应鳌移西山，合祠于中。十五年

知府吴道行、知县陈一鉴重修。戊子辛卯，集十三庠生肄业，月给廪饩，时登儁升朝者数十人。二十九年，知县陈弘乘复修，仍为陶公祠。四十一年，推官陈大绣因长沙馆驿倾颓，毁洗心亭为二门，废聚英楼、广仁堂为皂隶房，馀尽拆毁。城南书院　在妙高峰之阳。宋张南轩随父紫岩家潭州，居此，建为讲学地。《格古论》曰：“城南书院” 四大字，张紫岩之所书。南轩名以十景，曰纳湖、丽泽堂、书楼、蒙轩、卷云亭、月榭、琮琤谷、听雨舫、采菱舟。高阜与晦庵先生互有题咏。有禁蛙池，俗传南轩读书处，蛙声聒耳，投砚禁之即息，因名。年久废颓，俱为僧卒势家所据，建寺于上。正德二年，参议吴世忠、学道陈凤梧协谋请复。嘉靖四十二年，推官翟台建堂五间，高峰寺后。万历六年复废。

湘西书院　在湘江岳麓山下。宋潭士以居学肄业为重。州学生月试，积分高等，升湘西书院生。又分高等，升岳麓精舍生。潭人号为“三学生。” 刘辅之重建，后又建于晦翁，今遂为蓬墟矣。道林精舍　在岳麓山左。南唐马燧建。《昔贤诗》云：“此是前朝古书院，而今刱作梵王家。我来登眺不胜慨，独倚东风数落花。”

文定公书院　在胡安国居潭州旧宅，今废。裴氏书堂　在金牛冈，“唐相裴休读书处，今废。” 玚谷书院　在府治后寿山庙巷。明吉藩建，今废。

社学　在县治南鸡公坡。万历三十九年，知县唐源鼎建。延社师教乡子弟，今废。地界存学田二处　：一在赤竹铺，四十三亩六分，除完粮外，租榖十石；一在溁湾七里园十五都五甲，《刘恩》二十亩。

又据《县志》，田共一千八百二十亩零，租谷六百二十五石。俱在书院前善化土墙头，长沙八尺河石株宁乡等处。

原额学田九百五十二亩，内除上价取回外，寔在田七百四十二亩，每年纳租四百四十五石三斗七升二合。仓廒尽废，后属府首领征银。田俱在善化、长沙、宁乡三县。

学地三处　，南大街“灵观庙起，至楚家屋止；北织机巷诸氏屋后一截，自玉渠起，至正堂衙前止；西抵玉沟一带，沟以内俱系学地。”

外州县

湘潭县学　宋、元在县治东郭。元末毁于兵。明洪武二年，知县莫玉即旧址创焉，今周氏之宅是也。洪武十六年，知县罗仲常及卢简相继加修，制乃大备。正德丙子，佥宪谢廷桂、教谕田定始迁县西广慧寺故址，即今地。前为殿庑、门池，后为堂亭，阁左右为启圣祠、四先生祠、名宦乡贤祠，斋舍庖湢之属皆备。嘉靖辛卯奉制建敬一亭。万历丙戌，颓甚。知府吴道行檄县查明，大期修葺。戊子，萧奇杰相继葺之。癸丑，知县包鸿逵复大修焉。

皇清知县刘见龙捐资重修大成殿东西庑、戟门、泮。

池知县刘镛建敬一亭于明伦堂后，馀制多不备。康熙癸卯年，知县郑有成因万楼故址，建文昌阁于上，又建棂星门一座，明伦堂三间，拔俊斋三间，兴贤斋三间，东西号房十二间。

教谕舍三间　“在明伦堂” ，今废。

训导舍二所　一在明伦堂东，一在明伦堂西，二所俱废。

碧泉书院　在县西七十里。宋胡安国南游筑室，其子宏与张南轩讲道于此，以近“碧泉” ，因名焉。万历丙子，邑人督学使周之屏复修之，读书讲道于此。今废。

主一书院　在县南一百二十里南岳之麓。宋朱子门人锺震筑室讲学于此，今废。

社学　在县东关。天顺六年，知县夏环珮刱成化知县丁濙重修。学田　二百五十亩，租二百石，内除五十石五斗完粮。隆忧五年，巡按邓光先批入。

湘阴县学　创始于宋庆历四年。元祐六年，知县王定民建于县南三百步笙竹书院旧址。崇宁间，以滨江迁于县治东义胜坊，即今学也。淳熙五年，知县徐梦莘出公钱三十万修之。元末毁于兵。明洪武二年，知县黄思让再迁于县东。殿庑、门舍毕备，建斋曰“《进德》、修业。” 宣德四年，知县宋纶修之。正统五年，知县田赋重修。成化三年，主簿朱敏创文昌祠，寻废。府守钱澍创乡贤祠于文昌之西。二十一年，知县周蕃修文庙。嘉靖辛卯，建敬一亭。甲午，诸生自修明伦堂。己亥，县令蔡金撤前门，立屏墙，平泮池，山水之秀尽。

《在目》中。二十五年，知县黄震昌重修之，建塔于文庙东南，为“文笔峰” ，寻废。嗣是知县张灯等续修。万历十六年，知县祖守节大修之。

皇清康熙三年，知县唐懋淳重修馔堂于大成殿后。

仓库于明伦堂西。启圣祠于仰高亭后。“名宦” 、“乡贤” 二祠于学宫左右。

笙竹书院　在笙竹岐。宋天禧间，邓咸建，以训子弟及游学之士。冯京、郑獬亦尝学于此。庆历四年，废院置学，至今呼驿前之江为书院潭云。汨罗书院　在县北六十里。宋祥符间建，后以其地为汨罗庙。

仰高书院　在县西河滨。嘉靖间，知县张灯售民地建之。

社学　在府馆西，久废，改立税课局旧址今废。义学　在学宫左。

射圃　在敬一亭后。嘉靖中，知县黄震昌刱，今废。

学田　八十八亩九分，租六十二石二斗，粮一石三斗三升。嘉靖四十四年，御史李廷龙置。宁乡县学　旧在县治南门外，毁于黄巢之变。同光二年，知县梁贵宾迁县治东。元末复毁。明洪武二年，知县薛德昭即旧址刱之。正统间，知县梁俊、成化间知县黄甄、郑楠加修焉。弘治十二年，知县张翔尽撤而新之。学基前至化龙溪，后至山顶，岁久稍侵于民。十三年，知县邓万斛重建“兴贤” 、“广德” 二斋。正德初，主簿张英鼎建儒学门一座，东西号房二十间，在两庑后。西号训导张文入居，拆毁，东号寻亦废。九年，教谕张昱白诸当路而复之，立界石于山之巅。嘉靖元年，知县胡明善增大之斋曰“兴贤广业。” 十年，奉制建敬一亭。泮池旧在儒学观德桥之西、池之东。万历九年，知县陈以忠廓之。三十年，知县沈震龙创石坝于下，砥其流，为附近居民所忌，私毁之。戊午，知县王纲、教谕王尧天力主修复。迄崇祯间，以池水浊，另甃石为沼。庠生胡懋选等董其事，周伯子堪贲为石栏，周其上。天启乙丑，知县周瑞豹重修，鼎建大《成殿》。

皇清初，多圮颓，知县袁天秩增修棂星门。丙午年知

县蒋应泰复建“明伦堂” ，改建“乡贤” 、“名宦” 二祠于

文庙左右，而以旧二祠祀文昌及文星土地之神。

知县彭琦葺之，加丹雘焉。岁丁未，知县权持世捐俸重修大成殿，建两庑，饰“启圣祠。” 戊申，谋建义学于南轩祠之旧址。

射圃　在儒学观德桥之南，今废。

道山书院　在道山之阳。宋胡仁仲、张南轩筑，今废。

玉山书院　在县治之东。嘉靖甲子，知县胡明善建，今废。

社学　原在县治后，知县林敏立。后知县胡明善建六所：一“通济桥、一白鹤观” ，一道林，一麻山，一“黄才” 、一“干江洞” ，今俱废。

学田　嘉靖、万历间有田数处，今俱废，惟南轩祠田二十馀亩在墓下者尚存，以僧守之。新垦学田　一王学田，知县王纲置，地名“茯苓塘” ，田七十亩，久荒。一沈学田，知县沈震龙置，地名“华林冲” ，田八十亩，久荒。

皇清康熙六年，查复“茯苓塘田十亩，奉丈下则科粮。”

三斗七升有奇，先经均入二都三甲，周详户下，今清复，仍立名王学田。华林冲田三十一亩，奉丈科粮一石一斗五升有奇，原立名“沈学田” 在案。明原额本府昭磨所经管学田六十三亩，坐落赵家河黄花坪，自癸未兵火后，全荒。

皇清原额“上官按院学田”二百三十一亩，坐落黄材。

八十亩，祖塔六十亩，横塘三十一亩，段溪三十四亩，铁冲十九亩，内成熟田六十五亩。《奉文》每亩除自完正供外，另纳租银一钱，以为观风赈贫之用。

浏阳县学　，宋、元俱在县治东。元末毁于兵火。明洪武元年，知县史希贤即旧址建之，制未备。二年，署县府通判斯继之，始终厥事。成化丙戌，知县袁相复修之。弘治十八年，以风水不利，移创县治之右。中为大殿，旁为两庑，前为戟门，为泮池，为棂星门，为屏墙。殿后为明伦堂，凡三楹。两旁为东西斋，曰“进德” ，曰“修业。” 堂右为祭器库，库之右为分教衙，殿之西为龟山祠，殿之右为儒学门。嘉靖辛卯，知县陈鲸奉制于明伦堂后建敬一亭。十二年，知县苏志皋因殿庑摧折，重修之。于明伦堂左建启圣祠，于龟山祠两旁建号舍三十楹，以便生儒肄业。二十一年，知县郑汝清见殿庑朽坏，命邑人引礼官周文郁董其事，庙应门池，焕然一新。又于明伦堂后，修建《教》

谕衙一所龟山祠左设分教衙一栋。三十九年，知县萧敷以棂星门朽坏，重修之。正衙后有塘一口，隙地数亩，为学蔬地。隆庆二年，知县蒋科重修葺焉。万历十一年，知县李朝佐见两庑倾圮，戟门将颓，捐赀理之。四十二年，知县万建元见明伦堂圮坏，大加修饰。崇祯八年，知县冯祖望以科第疏阔，将学改迁。癸丁“向而。”

文庙榱桷直射县堂，《有司悉大不利。改革之际》，殿

庑鞠为茂草，祠舍全没荆榛。

皇清顺治乙未，知县徐维埁及全邑师生、乡耆各捐。

赀重修大殿、两庑、棂星门、戟门、泮池两翼，曰“天衢” ，曰“云路。” 周围砖墙百堵，不半载而焕然聿新。惜徐侯去任，而名宦龟山祠宇、文昌、魁星楼阁及“进德” 、“修业” 二斋，并文会堂，掌教分教衙所愿次第就理者皆未集。明伦堂则仍万令所修之旧，堂后新建启圣祠，则徐侯修也。近训导张吉宿大加丹雘。

文靖书院　在向阳门内西街，元进士汤荧建。亦云“宋初龟山先生宰邑时，与士传习于城南，后人以其地为书院，请额于朝，因其谥名院，设山长。” 成化间，改为龟山祠。今废。

社学　旧在县横街，今废。

义学　元耆儒梁子真建。内塑夫子像，又置田二百亩，今废。

醴陵县学　旧在县治东半里。宋知县过建有奎星楼。元大德十年，知州张思敬修。元统二年，吕介重修。至正毁于兵火。明洪武二年，知县黄彦正即旧址建之。弘治中，知县龙章奉制建敬一亭，改魁星楼为明伦堂。嘉靖壬子，知县舒文举鼎修，以《形家》言，辄易旧向。万历癸未，知县游于北念科第式微，欲复旧向不果，顾文陞复之。中为大成殿，两庑亭门俱备。辛卯知县晏朝寅重修，以门滨江，水冲就圮砌以石岸石栏，明末仅存。

文庙一区。栖木主于荒台之上。

皇清丁酉，知县张法孔建大成殿、两庑、启圣祠、《明伦》。

堂，焕然一新。康熙四年，知县张尊贤重修，复建义学。泮池即渌水池，旧在废庙之东，今改棂星门外。棂星门原在戟门之前，今正殿既改，应迁移以合正向。朱子亭旧在儒学后，有石碑镌像赞，系文公手泽。六年，知县张作亭以覆之。启圣祠在庙左。名宦、乡贤二祠在明伦堂左右。射圃　在学廨右。明隆庆间重修。

东莱书院　在县北四十里。宋吕祖谦读书于此，曰“莱山书院。” 正德二年，参议吴世忠徙创于县治之后，乃改今名。

昭文书院　在县南。宋黎贵臣讲《明道学》，里人建馆居之，以受生徒。今废。

西山书院　在治西一里。宋淳祐间建，今废。超然书院　知县朱三才建。

皇清顺治十三年，知县李长荫重修。

“文成书院　在治北《文昌阁》” 之右。

皇清康熙六年，知县张尊贤刱建。

社学　凡四：一在东学内，一在南城外左，一在西旧僧会司，一在北玉带桥。俱知县晏朝寅建。义学　，康熙二十四年，知县陈九畴鼎建。学田　一百一十五亩六分，粮六石四斗七升，谷一百五石七斗。嘉靖间，知县吴必亮、沈一贯、黄学曾置。

学店　一儒学前，一布政司前。

崇文仓　旧贮师生俸粮，今奉文折银仓废。义仓　在儒学门左，知县晏置，今废。

益阳县学　历宋、元俱县治西。元末毁于兵。明洪武三年，知县田俊即旧址建之。十七年，知县杨哲、景泰间，知县汪维继修焉。隆庆辛未，知县朱𨱇撤而新之。嘉靖辛卯，建敬一亭，斋二，曰“进修。” 明德十六年，知县郑思孟重修。

皇清屡修未备。康熙二十年，知县汪闿始大修葺之。

启圣祠建在明伦堂西。“名官” 、“乡贤” 二祠，建于明伦堂左右。

《庆州》书院　：在县治之南，邑人刘履泰讲学之所。事闻，诏授“庆州书院山长。”

松风书院　在县西八十里龙牙寺傍。宋李学士讲学之所，傍有“松风亭。” 今废。

龙洲书院　在江南龟台山上。嘉靖间，知县刘激建。以在“会龙峰” 、“十洲” 之间，故名。今废。

社学　近城五所，各学十五所，俱嘉靖中知县刘激建。

学田　原田三十亩，土三区，塘三口，隆庆二年，十一里。三甲民张均爵以绝民贺志海田五十亩，每年纳谷三十石。

湘乡县学　旧在县治东江。宋胡安国提举湖南学事，徙今地。元皇庆癸丑，州士周炎修。

文庙。泰定丙寅，佥事李嗣宗复命炎修之。至元戊

寅，州同章国有、至正州守王文彪相继加葺，且置乐器而奠焉。元末毁于兵。明初，刱建县西隙地。洪武中，知县贺时敏复旧治，成化徐溥相继修焉。弘治，知县苏复初徙县南门去。正德又徙旧乡贤祠。嘉靖十年建敬一亭。甲午，郡守李日章至县，议迁复，不果。越岁，知县庞钦明锐意迁复庙庑、门祠、斋舍，厥制备矣。万历己丑，知县揭士奇重修，至崇祯间，

文庙倾颓，更议迁改。徒以因循不振，庙竟坏。祀先

师于“明伦堂” ，庠士刘象贤捐赀重建。壬午春，庙成。未几遇变，堂门衙斋皆毁，惟象贤所建之庙存。

皇清顺治十七年，知县南起凤捐赀修建。

文庙：康熙乙巳年，知县陈拱照始鼎建圣庙五楹。

东西庑各五楹，戟门五楹，棂星门三楹，明伦堂五楹，左“居仁斋” 五楹，右“由义斋” 五楹，为生员肄业之所。仪门三楹，大门三楹，敬一亭一座于堂后及教谕衙舍并修砌。学前路仓库神厨、屏墙俱备。

射圃一所，亭一楹　，在“启圣祠旁。”

涟溪书院　在县东南之涟水滨。初在昆仑桥西。宋嘉定间，真德秀帅潭，命知县徐质夫建立，匾其堂曰“春风。” 德祐初毁，知县赵晟重建于涟木东五里。元至正中，知县王文彪复移建涟水之西。今废。

社学三　：一在东岳庙，一在南门旧学，一在察院激扬坊，后俱废。知县揭士奇申旧址重建。各乡共建十六处。

义学　原在县治之南。宋元祐，知州韩茂即卲肯堂故居立之。淳熙间，有题其门曰：“素王容貌津津喜，黄甲科名鼎鼎来；次科王容，大魁天下。” 以为谶云。元末兵毁，址存。

学田　一百九十亩，地名“两头塘” ，万历二年，知县黄贡置。额租一百一十四石，秋粮二十石，水摊沙塞，老荒一百五十七亩，今熟三十三亩，纳租一十九石八斗。

攸县儒学　在县治东南。宋宝祐三年开基。元至正毁于兵。明洪武初，主簿王范修复。十九年复毁于兵。二十六年，典史郑浩修。正统八年，知县吴贵建堂庑、门舍，更修棂星门左右建“登瀛” 、“毓秀” 二坊，后废。天顺知县杜庠、弘治知县江昌、副使黄肃、佥事蒋颙檄训导龚淳修之。嘉靖十年，建敬一亭。四十年，佥事罗文蔚檄邑光禄丞陈惟顺新之。隆庆间，知县杨璧建“尊经阁” ，县丞陆元兆建“育才坊” ，在明伦堂前。万历十年，知县董志毅重修。后复渐次颓毁，知县范文志重建棂星门。崇祯癸酉，贡生谭宗元、刘伯相重修。

皇清顺治十四年，知县朱《英帜》、教谕古《通今》等重修。

东、西两庑、戟门、明伦堂、东西斋、东西号，舍敬一亭。文昌祠即“尊经阁” 旧址，今移北。旧祠重建于明伦堂后，启圣祠在

文庙后。“名宦祠” 在戟门左，“乡贤祠” 在名宦祠左并

建教谕训导二衙于

文庙之旁

光岭书院　在城北高冈。张司空所遗，知县徐希明建。

玉兰书院　：在城东，顺治十六年，知县朱英帜建。

石山书院　在城内

凤山书院　在凤岭。元元贞二年谭渊建，今废。跃龙书院　在近郊，今废。

紫麟书院　在黄甲洲，今废。

社学　在县治东门外。万历五年，知县徐希明移建总铺傍。

学田　七十亩一分，粮五石六斗七升，租榖一百二十九石一斗六升，万历十六年置。

安化县学　创始于宋熙宁，至建炎，火于兵。绍兴甲子，知县郭允升创于县治东。宝祐间圮于水，知县彭道耕徙建县治西。元至元丁丑，火于兵。己丑，知县耶律复武重修。元末复火于兵。明洪武“知县梅源善复建。天顺五年廖质重修。弘治间，谬信风水，闭塞圣道。正德辛巳，本府同知唐珉易地开复。” 嘉靖辛卯，增建敬一亭。万历己丑，知县谢朝佑言东方明堂空阔，改卯向酉。万历丙辰，知县陈扬明复改干巽向。县治对案笔架山不利。崇祯戊辰，知县蒋允亨上下山原见学基从西来，脱卸而南，与江水相见，面有连珠贵人，而卯酉气散不聚，《干》《巽》强就无情，乃仿国。

初旧址，改“子午” 兼壬丙。捐俸百金，缮修殿堂、庑泮、斋舍、门坊。

皇清丙午，知县王丕振鼎建大殿一座，东西两庑各

五楹。棂星门三，棂东西角门各一座。教谕方弼明立神祠一座，建文昌阁于宫墙东。“时习斋” 、“日新斋” ，今俱废。教谕厅、教谕衙舍、训导厅、训导衙舍以教谕奉裁，故厅衙亦废，惟启圣祠尚在大殿后。名宦祠在乡贤祠后。乡贤祠在宫墙东首。闵子庙乃知县闵燮建，旧有闵子像在大殿内，今就文昌阁基址立庙，迎像而祀之。

社学　在县治西

茶陵州学　。“宋宝祐中在紫薇门外。元至正丁丑，知州吴思义修之。元末毁于兵，明兴。洪武五年，知县成麟因旧址创之。永乐四年，知县王贯、正统元年知县徐亨继修焉。成化间，知县俞荩迁建于城内州治之西。弘治乙卯，知州李永珍复徙之城外旧址。丁巳，知州董预复徙之州西二里曰狮子口，拓隘夷荒，饰坏振” 毁。中为大成殿，前为戟门。又前为泮池。池左右为神厨，为牲房。池之前为棂星门，殿后为明伦堂。堂之东为斋二：曰“崇德” ，曰“成性。” 西为斋一，曰“广业。” 斋之下为馔堂一，沿堂而街。街之前为泮宫门。街之东为师儒廨舍，凡四。广业斋之后凿为池，凡三。池久为民所占，知州赵以敬乃以向旧仓地易之，增之以价池，乃复。正德丁卯，知州施佐因遗构新之，易棂星门柱以石。嘉靖辛卯，奉制建敬一亭于明伦堂北，又增置启圣宫于亭之后。知州黄成乐重修。万历戊子，知州陈情复修之。

皇清顺治庚子，知州周士先偕学正杨金声重修之。

前建名宦、乡贤祠，后建“启圣宫” 及牌位，规模粗具。旧所存明伦堂署舍，则知州杨嘉肇捐俸补修。康熙四年，知州马崇诏见《庙庑》复圮捐俸修葺，建文昌阁，置龛于殿。十年，署州事叶筠徙入城南。十七年，知州熊应昌重修。

紫薇书院　在州东。元进士陈谊高读书之所，今废。

西畴书院　在州北。明进士罗鉴建，为子弟读书处。

南溪书院　在州南。宋进士谭光国读书之所，遗址尚存。

东山书院　在州东北十五里。元进士陈古迂读书之所，遗址尚存。

明经书院　在州东四十里。宋岳武穆讨曹成感，州人尹彦德犒军，请于高宗，遣国子生临其地。淳熙初，建书院教习其子孙。今改为“长生观” 地矣。

洣江书院　在儒学左。弘治甲子，知州林廷玉建，今废。

云崖书院　王廷爵建，编修董𤣱“记。” 今改为“青云庵。”

射圃　明正德中，学正黄泗即明伦堂后山地辟而刱焉。

社学　，景泰间，在南门正街东。成化间迁广济仓右。弘治迁城隍庙右。正德间，又以文昌祠废址，增设一所，年久圮堙。文昌祠所改建者杳不可考。即设在城隍庙右者，亦没于民间。十五年，知州陈择地捐资别建二所：其一设于布政司西隅，其一设于大西关外。